b'\n_START_ARTICLE_\nFalsk korallslange\n_START_SECTION_\nBeskrivelse\n_START_PARAGRAPH_\nFalsk korallslange er middels stor, og blir 60\xe2\x80\x9390\xc2\xa0cm lang. Ryggsiden er r\xc3\xb8d med svarte tverrstriper, og buken er hvit. Tegningene minner om de giftige korallslangene som finnes i det samme omr\xc3\xa5det, men den falske korallslangen er helt harml\xc3\xb8s. Arten har p\xc3\xa5 samme m\xc3\xa5te som kvelerslangene rester av bakbein i form av to sporer p\xc3\xa5 hver side av anal\xc3\xa5pningen. Begge lungene fungerer, men venstre lunge er redusert.\n_START_SECTION_\nHabitat\n_START_PARAGRAPH_\nFalsk korallslange lever i jordganger under bakken, og forekommer b\xc3\xa5de i tropisk regnskog og i jordbruksomr\xc3\xa5der. Viktige byttedyr er orme\xc3\xb8gler, andre slanger og ormepadder. Arten er nattaktiv, og jakter p\xc3\xa5 marka og i vann. Falsk korallslange legger 3\xe2\x80\x9313 egg i hvert kull.\n_START_SECTION_\nTaksonomi\n_START_PARAGRAPH_\nArten regnes n\xc3\xa5 som det eneste n\xc3\xa5levende medlemmet i familien Aniliidae. Tidligere ble de sv\xc3\xa6rt like valseslangene og dvergvalseslangene, som lever i Asia, regnet til den samme familien._NEWLINE_Mange fossile arter regnes til Aniliidae, eller til den overordnede gruppen Anilioidea. En m\xc3\xa5 v\xc3\xa6re klar over at paleontologer ofte bruker disse navnene i en vid betydning. Noen av de fossile artene var sannsynligvis valseslanger, dvergvalseslanger, skjoldhaler, eller tilh\xc3\xb8rte grupper som er helt utd\xc3\xb8dd._NEWLINE_Australophis levde i Argentina i sen kritt, og Hoffstetterella er kjent fra paleocen i Brasil.  Den eiendommelige og storvokste Colombophis er kjent fra miocen i Venezuela. Den mest kjente europeiske representanten for gruppen er Eoanilius, som er funnet i avsetninger fra eocen og oligocen. Slekten Michauxophis fantes i Europa helt fram til pliocen._NEWLINE_Flere arter i slekten Coniophis er funnet i lag fra kritt, paleocen og eocen i Nord-Amerika, men fossiler som regnes til denne slekten, er ogs\xc3\xa5 kjent fra S\xc3\xb8r-Amerika, Afrika og Europa. Coniophis dabiebus fra Sudan er en av de eldste slanger som er kjent. Coniophis er sannsynligvis et para- eller polyfyletisk oppsamlingstaxon for ulike tidlige slanger.'